PE-bejaarde met hamer aangevalArgieffoto: Kent Williamson Anne Smith, ŉ 86-jarige inwoner van Port Elizabeth, veg om haar lewe in ŉ plaaslike hospitaal nadat sy Maandagmiddag tydens ŉ huisroof met ŉ hamer aangeval is. AO Alwin Labans, polisiewoordvoerder, het Dinsdag aan Maroela Media gesê die voorval het omstreeks 13:00 in Marthastraat in Kammapark plaasgevind. “Die bejaarde vrou se buurman het by die huis gekom en opgemerk twee mans spring uit haar erf oor die muur. Hy het die verdagtes agternagesit en hulle het ŉ sak met waardevolle besittings, soos ŉ skootrekenaar en kameras, laat val,” het Labans gesê. Labans het gesê die buurman en ander inwoners is daarna na die vrou se huis waar hulle haar in ŉ plas bloed op die vloer aangetref het. Sy is vermoedelik met ŉ hamer aangerand toe sy die mans betrap het terwyl hulle haar huis geplunder het. “Sy is dadelik na ŉ nabygeleë hospitaal geneem. Sy is in ŉ kritieke toestand en steeds in die hoësorgeenheid met bloeding op haar brein.” Smith woon saam met haar volwasse seun, wat glo doof en verstandelik gestrem is. Hy is ongedeerd gevind, maar kan nie vir die polisie sê wat gebeur het nie. Die polisie ondersoek ŉ saak van huisroof en poging tot moord. Niemand is nog in verband met die voorval in hegtenis geneem nie. Labans het egter gesê die polisie volg talle leidrade op om die verdagtes aan te keer.